Toate suprafeţele din parcul Miroslava I au fost concesionate, dar există o dinamică în rândul rezidenţilor: nu toate contractele semnate iniţial au fost şi duse la bun sfârşit întrucât unele firme nu au mai reuşit să atragă fonduri UE pentru proiectul pe care îl propuneau sau, pur şi simplu, au renunţat la iniţiative din motive obiective. Multe dintre proiectele în derulare sau în pregătire sunt realizate cu fonduri europene.

Cine sunt rezidenţii

Printre firmele care activează deja în parc se numără Inovalobel (companie elveţiană ce produce etichete autocolante), Fildas Trading (distribuţie de medicamente), Zupfinestre (tâmplărie termoizolantă PVC şi aluminiu), Amadam (piese şi accesorii auto), Plastic & Paper (producţie ambalaje polietilenă), Dogav Grup (comerţ) şi altele. De asemenea, Electra este pe punctul de a finaliza lucrările la cele trei hale construite, iar staţia de betoane BCC Agregate ar urma să fie dată în folosinţă în această toamnă.

Mutarea BCC în parcul industrial Miroslava este o veste bună pentru locuitorii zonei Moara de Foc - Rampei - Piaţa Dacia, întrucât staţia actuală de pe strada Rampei va fi dezafectată (există planuri de construire a unui ansamblu imobiliar). Totodată, în parcul industrial se va muta şi staţia West Star tot de pe strada Rampei. West Star se numără printre cei mai noi rezidenţi, contractul fiind semnat în iulie 2019.

În construcţie se mai află acum hale sau centre ale Deme Macarale (firmă din Oradea care dispune de una dintre cele mai mari flote de macarale din ţară), Bronson (transporturi), Trevis Grup (prelucrare mase plastice şi cauciuc), Bitumax (produse din minerale nemetalice), Perspectives Construct (incubator IT) şi Brio Grup (fabricarea pâinii, a prăjiturilor şi a produselor de patiserie).

Lucrări de amenajare a unei hale de producţie au fost începute şi de către NC Transport Logistic (transport), firmă care aparţine Doinei Cepalis, fondatoarea grupului Te-Rox. NC dispune de o suprafaţă de 19.300 mp. Un alt rezident al parcului este Mennekes Electric, firmă din Germania lider mondial în fabricarea de produse electrice industriale. Compania va investi peste 11 milioane euro la Miroslava, cel mai cunoscut produs al acesteia fiind conectorul pentru încărcarea autovehiculelor electrice. În 2014, un încărcător de cuplare al Mennekes a fost stabilit ca standard la nivel european. Mennekes este pe punctul de a începe lucrările la noua fabrică, având la dispoziţie un teren de 3 hectare. „Până la sfârşitul acestui an prognozăm atragerea unei alte investiţii, de 50 milioane euro, la parcul industrial“, a spus Dorel Codină, directorul Miroslava Park Industrial.

El a adăugat că nu poate nominaliza acum compania întrucât contractul nu a fost încă semnat. Investiţia este comparabilă cu prima etapă de dezvoltare a Delphi, noua companie ce va veni la Miroslava estimând un număr de 1.000 de angajaţi. Printre alţi rezidenţi care urmează să înceapă lucrările se numără: Allmetech Tools Machines (distribuţia de maşini unelte CNC), Ambra Sign (producţie publicitară), NX Print (tipografie), Cape Deli Eu (produse din carne), Vetro Solutions (produse farmaceutice), Casa Lebăda (vopsele), Screen O Transfer (tipografie), Capex Construct (construcţii), Onitrade Ltd (comerţ), Pumps Factory (echipamente pentru spălătorii „self service“), Into (hale industriale), Apollo Fiber Optics (producţie nasturi), Magnum Therm (instalaţii sanitare), All Green (mase plastice), Sophia 2004 (textile), Pharma (industria farmaceutică), Wark Trust Com (construcţii civile), Fabrica de Bere şi Alda Tehno Steel (structuri metalice). În total, parcul industrial numără la acest moment peste 55 de rezidenţi. „În maximum doi ani, întregul parc industrial va fi funcţional“, a estimat Dorel Codină.

La un număr de 5.000 de angajaţi, o estimare arată că în bugetul Primăriei Miroslava vor fi livrate anual câteva milioane de euro doar din impozitul pe venit. Parcul industrial beneficiază de o conectivitate foarte bună la drumul european. Primăria Miroslava a asfaltat recent drumul principal pe ruta Brătuleni - Metro, dar accesul în parc este asigurat şi pe şoseaua de centură, unde tot autoritatea locală a investit în realizarea unui sens giratoriu şi în asfaltarea străzii Basarabia, care face legătură cu Brătuleni.

De asemenea, au fost investite fonduri importante în amenajarea reţelelor de utilităţi: electricitate, apă, canalizare. Dorel Codină spune că la acest moment 34 ha dintre cele 46 ha ale primului parc sunt funcţionale, în sensul că sunt racordate la toate utilităţile. Unele drumuri de incintă sunt, deocamdată, pietruite, dar, în viitorul apropiat, Primăria Miroslava vrea să le asfalteze. Totodată, reţelele de utilităţi de la parcul din spatele Antibiotice sunt în proiectare. Recent, Miroslava a încheiat un protocol cu Consiliul Judeţean (CJ), în condiţiile în care administraţia judeţeanţă şi-a asumat angajamentul de a participa cu fonduri pentru finalizarea tuturor lucrărilor necesare la drumuri de incintă şi utilităţi.